P. Hrušovský, podpredseda NR SR: (2001-09-17):
B. Schmögnerová, ministerka financií SR: Ďakujem pekne. Aj keď je trošku zložitejšie sa vyjadrovať, lebo niektoré pripomienky pána poslanca Tatára boli veľmi všeobecné a iba niektoré boli konkrétnejšie. Predpokladám, že vo výboroch bude možno o tom hovoriť podrobnejšie. Predovšetkým by som chcela povedať, že nesúhlasím v žiadnom prípade s jeho návrhom, aby sa návrh vrátil na prepracovanie. Viete veľmi dobre, že tento zákon vzbudil pozornosť dotknutých dávno predtým, ako sa dostal na rokovanie do Národnej rady. My sme to očakávali. A je to celkom prirodzené, pretože je to súhrnná legislatívna norma, ktorá komplexne usporadúva vzťahy voči subjektom, ktorí sú účastníci trhu s cennými papiermi. Mnohé z tých vzťahov začína regulovať, ktoré doposiaľ regulované neboli. A je to celkom prirodzená reakcia, ktorá nás neprekvapuje, že dotknutí sa voči tomu ohradzujú. Ale je potrebné skutočne veľmi konkrétne sa vyjadriť potom k výhradám. A pokiaľ bude príslušná konkrétna výhrada mať aj isté opodstatnenie, ja si myslím, že na tom sa vieme dohodnúť, ale v žiadnom prípade by to nemalo smerovať k niečomu takému, aby sme výrazne menili túto normu a oslabovali jej regulačný rámec. K jednotlivým, aspoň čiastočne by som sa dotkla niektorých otázok, ktoré tu nadhodil pán poslanec Tatár. Možno by som išla od konca. Pán poslanec, my sme sa už niekoľkorakými spôsobmi pokúšali aspoň čiastočne regulovať činnosť nebankových finančných subjektov. No pokiaľ tu existujú také inštitúcie v Obchodnom zákonníku, ako je tichý spoločník a podobne, tak máme len obmedzené možnosti. Ale nemôžem s vami súhlasiť, pretože práve tento zákon ide z hľadiska regulácie nebankových finančných subjektov najďalej zo všetkých tých našich pokusov, o ktorých som sa zmienila. Chcem len zopakovať, že návrh zákona stanovuje povinnosť, aby konala príslušná inštitúcia, nebanková finančná inštitúcia len na základe verejnej výzvy. Vyhlasovateľ je povinný pred realizáciou svojho projektu predložiť Úradu pre finančný trh takzvaný prospekt investície. Bez jeho schválenia úradom nemôže zhromažďovať prostriedky od verejnosti za účelom podnikania a tak ďalej a tak ďalej. To znamená, že je to inak. Tentoraz skutočne začíname dávať aspoň aké také právomoci Úradu pre finančný trh, ktorý môže tým, že neschváli napríklad prospekt emitenta, nemusí, vlastne zamedzí existencii nebankového finančného subjektu. A okrem iného práve nebankové finančné subjekty sú tie, ktoré veľmi ostro napadli aj tento zákon, pretože si uvedomujú, že už takým spôsobom, ako získavali prostriedky, kde klamlivou reklamou vlastne pôsobili na vkladateľov, už ďalej pokračovať nebudú môcť. Rovnako sa veľmi paušálne hovorí o nedostatkoch pri vyhlasovaní verejnej ponuky, ktorá údajne bude dopadať na držiteľov, na DIK-ov ešte z kupónovej privatizácie. Ja tu musím jednak povedať, že znovu prichádzajú s kritikou práve tí, ktorí, žiaľbohu, kardinálnym spôsobom poškodili DIK-ov, to znamená tých, ktorí sa zúčastnili kupónovej privatizácie, nechcem teraz rekapitulovať, čo sa všetko odohralo s investičnými spoločnosťami a s fondmi. Výsledkom toho je, že vlastne prevažná, možno 99 % tých, ktorí investovali, prišlo o svoje body, ktoré, a o akcie, ktoré prostredníctvom investovania získali. Je paradoxné, že práve títo teraz kritizujú zákon, ale na druhej strane by som chcela povedať, že otázky vyhlasovania verejnej ponuky budú ošetrené v nadväzujúcej legislatívnej norme veľmi podrobne. K otázke Strediska cenných papierov, myslím si, že aj tu vzniká často kritika, ktorá je možno aj do istej miery nedorozumením, ja chcem len zopakovať, že tento zákon neupravuje podmienky pre SCP, ale pre centrálneho depozitára, upravuje ich veľmi presne, hovorí aj o tom, kto bude uskutočňovať reguláciu, bude to Úrad pre finančný trh. Podmienky, ktoré sú upravené pre centrálneho depozitára, sú štandardnými a sú veľmi prísnymi podmienkami a napokon ktokoľvek ich bude spĺňať, bude môcť vykonávať práve funkcie centrálneho depozitára. Čo sa týka SCP, áno, je to pravda, že v tejto chvíli je 100-percentným akcionárom SCP ministerstvo financií, nie ste pravdepodobne informovaní, že sme pred niekoľkými mesiacmi oslovili najvýznamnejšie slovenské banky s ponukou, aby odkúpili časť akcií SCP, na tomto sa pracuje, časť z nich prejavilo dokonca veľký záujem, ale neboli to všetky, ale tento proces sa dovedie do konca a naším záujmom je, aby ministerstvo financií rozhodne nebolo väčšinovým akcionárom SCP. Otázka istín pri cenných papieroch, osobitne pri zmenkách, ja to pokladám za jeden veľmi významný krok dopredu. Iste môžeme mať výhrady, že bude treba za to nejakých pár korún zaplatiť, ale ja položím otázku, či si uvedomujeme, že keby niečo takého bolo existovalo, nemali by sme Duckého zmenky, nemali by sme zmenky, ja neviem, Vodohospodárskeho podniku, Železníc Slovenskej republiky a tak ďalej, ktoré nám veľmi skomplikovali život a osobitne si myslím, že Duckého zmenky sú veľmi dobre známe a viete, že sú aj kritickým bodom pri privatizácii SPP. Práve tým, že cenné papiere a v nich aj zmenky budú musieť byť registrované v centrálnom depozitári, nebude možné takéto bezhlavé, nekontrolovateľné vydávanie zmeniek, ako sme boli svedkami a na ktoré doplatíme, žiaľbohu, podstatne viac ako možno na niektoré banky, ktoré skrachovali, ale mne je, samozrejme, každej koruny ľúto. K otázke, či to bolo verejne prerokované, moji kolegovia by vám aj v osobnom rozhovore mohli hovoriť, mohli by vás informovať, koľko odborných debát s účastníkmi, ktorých sa tento zákon týka, bolo uskutočnených na pôde ministerstva financií alebo na inej pôde s cieľom, aby sme si mnohé veci vyjasnili. Takže nemyslím si, že sme v tomto smere postupovali nejako voluntaristicky, vonkoncom nie. Ja sa nazdávam, že ide o veľmi závažný zákon, veľmi významný zákon, nemali by sme skutočne podľahnúť niektorým čiastkovým záujmom, ktoré prirodzene vždy pri prerokúvaní takejto významnej normy aj vznikajú. Pokiaľ prídete s konkrétnymi návrhmi, mám tu na mysli na poslancov, ktoré zlepšia tento zákon, určite, môžem vás ubezpečiť, že predkladateľ takéto zlepšovacie návrhy aj podporí. Ďakujem za pozornosť.